               26.3.2021

               EL

               Επίσημη Εφημερίδα της Ευρωπαϊκής Ένωσης

               C 108/126

      P8_TA(2019)0224
      Συνολική συμφωνία ΕΕ-Ουζμπεκιστάν
      Σύσταση του Ευρωπαϊκού Κοινοβουλίου της 26ης Μαρτίου 2019 προς το Συμβούλιο, την Επιτροπή και την Αντιπρόεδρο της Επιτροπής/Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας όσον αφορά τη νέα συνολική συμφωνία μεταξύ της ΕΕ και του Ουζμπεκιστάν (2018/2236(INI))
      (2021/C 108/12)

         Το Ευρωπαϊκό Κοινοβούλιο,

                  —

                  έχοντας υπόψη το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ),

                  —

                  έχοντας υπόψη την απόφαση (ΕΕ) 2018/… του Συμβουλίου, της 16ης Ιουλίου 2018, με την οποία εξουσιοδοτούνται η Ευρωπαϊκή Επιτροπή και ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας να αρχίσουν διαπραγματεύσεις και να διαπραγματευθούν, εξ ονόματος της Ένωσης, τις εμπίπτουσες στην αρμοδιότητα της Ένωσης διατάξεις μιας συνολικής συμφωνίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ουζμπεκιστάν, αφετέρου (10336/18),

                  —

                  έχοντας υπόψη την απόφαση των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, της 16ης Ιουλίου 2018, με την οποία εξουσιοδοτείται η Ευρωπαϊκή Επιτροπή να αρχίσει διαπραγματεύσεις και να διαπραγματευθεί, εξ ονόματος των κρατών μελών, τις εμπίπτουσες στην αρμοδιότητα των κρατών μελών διατάξεις μιας συνολικής συμφωνίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ουζμπεκιστάν, αφετέρου, (10337/18),

                  —

                  έχοντας υπόψη τις οδηγίες διαπραγμάτευσης του Συμβουλίου, της 16ης Ιουλίου 2018 (10601/18 EU Restricted), οι οποίες διαβιβάστηκαν στο Κοινοβούλιο στις 6 Αυγούστου 2018,

                  —

                  έχοντας υπόψη την υφιστάμενη συμφωνία εταιρικής σχέσης και συνεργασίας (ΣΕΣΣ) μεταξύ της ΕΕ και της Δημοκρατίας του Ουζμπεκιστάν, που είναι σε ισχύ από το 1999,

                  —

                  έχοντας υπόψη το μνημόνιο συνεννόησης ΕΕ-Ουζμπεκιστάν σχετικά με την ενέργεια, το οποίο υπογράφηκε τον Ιανουάριο του 2011,

                  —

                  έχοντας υπόψη τις κατευθυντήριες γραμμές της ΕΕ για την προαγωγή και προστασία της άσκησης όλων των ανθρωπίνων δικαιωμάτων από λεσβίες, ομοφυλόφιλους, αμφιφυλόφιλα, διεμφυλικά και μεσοφυλικά άτομα (ΛΟΑΔΜ), οι οποίες εγκρίθηκαν από το Συμβούλιο το 2013,

                  —

                  έχοντας υπόψη το νομοθετικό του ψήφισμα, της 14ης Δεκεμβρίου 2016, σχετικά με το σχέδιο απόφασης του Συμβουλίου για τη σύναψη πρωτοκόλλου της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Ουζμπεκιστάν, αφετέρου, για την τροποποίηση της συμφωνίας προκειμένου να επεκταθούν οι διατάξεις της συμφωνίας στο διμερές εμπόριο κλωστοϋφαντουργικών προϊόντων, λαμβανομένης υπόψη της ημερομηνίας λήξης της διμερούς συμφωνίας για τα κλωστοϋφαντουργικά προϊόντα (1),

                  —

                  έχοντας υπόψη το μη νομοθετικό του ψήφισμα, της 14ης Δεκεμβρίου 2016, σχετικά με το σχέδιο απόφασης του Συμβουλίου για τη σύναψη πρωτοκόλλου της συμφωνίας εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Ουζμπεκιστάν, αφετέρου, για την τροποποίηση της συμφωνίας προκειμένου να επεκταθούν οι διατάξεις της συμφωνίας στο διμερές εμπόριο κλωστοϋφαντουργικών προϊόντων, λαμβανομένης υπόψη της ημερομηνίας λήξης της διμερούς συμφωνίας για τα κλωστοϋφαντουργικά προϊόντα (2),

                  —

                  έχοντας υπόψη το ψήφισμά του, της 23ης Οκτωβρίου 2014, σχετικά με τα ανθρώπινα δικαιώματα στο Ουζμπεκιστάν (3),

                  —

                  έχοντας υπόψη τα ψηφίσματά του της 15ης Δεκεμβρίου 2011 σχετικά με την κατάσταση της εφαρμογής της στρατηγικής της ΕΕ για την Κεντρική Ασία (4), και της 13ης Απριλίου 2016 σχετικά με την εφαρμογή και επανεξέταση της στρατηγικής ΕΕ-Κεντρικής Ασίας (5),

                  —

                  έχοντας υπόψη την κοινή ανακοίνωση της Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, της 19ης Σεπτεμβρίου 2018, με τίτλο «Σύνδεση της Ευρώπης και της Ασίας — Δομικά στοιχεία μιας στρατηγικής της ΕΕ» (JOIN(2016)0031),

                  —

                  έχοντας υπόψη τις επισκέψεις που πραγματοποίησαν στο Ουζμπεκιστάν η Επιτροπή Εξωτερικών Υποθέσεων και η Υποεπιτροπή Ανθρωπίνων Δικαιωμάτων του Κοινοβουλίου, τον Σεπτέμβριο του 2018 και τον Μάιο του 2017 αντίστοιχα, καθώς και τις τακτικές επισκέψεις που πραγματοποιεί στο Ουζμπεκιστάν η Αντιπροσωπεία του στις Επιτροπές Κοινοβουλευτικής Συνεργασίας ΕΕ-Καζακστάν, ΕΕ-Κιργιζίας, ΕΕ-Ουζμπεκιστάν και ΕΕ-Τατζικιστάν και για τις σχέσεις με το Τουρκμενιστάν και τη Μογγολία,

                  —

                  έχοντας υπόψη τα αποτελέσματα της 13ης συνόδου των υπουργών Εξωτερικών ΕΕ-Κεντρικής Ασίας, η οποία πραγματοποιήθηκε στις 10 Νοεμβρίου 2017 στη Σαμαρκάνδη και εξέτασε τη διμερή ατζέντα (οικονομία, συνδεσιμότητα, ασφάλεια και κράτος δικαίου) και περιφερειακά θέματα,

                  —

                  έχοντας υπόψη το κοινό ανακοινωθέν της 14ης συνόδου των Υπουργών Εξωτερικών ΕΕ-Κεντρικής Ασίας, η οποία πραγματοποιήθηκε στις 23 Νοεμβρίου 2018 στις Βρυξέλλες, με τίτλο «ΕΕ-Κεντρική Ασία — Μαζί να χτίσουμε ένα μέλλον με ανάπτυξη χωρίς αποκλεισμούς, βιώσιμη συνδεσιμότητα και ισχυρότερες εταιρικές σχέσεις» (6),

                  —

                  έχοντας υπόψη τη συνεχιζόμενη αναπτυξιακή βοήθεια της ΕΕ προς το Ουζμπεκιστάν, η οποία ανέρχεται σε 168 εκατομμύρια EUR για την περίοδο 2014-2020, τη χρηματοδοτική συνδρομή από την Ευρωπαϊκή Τράπεζα Επενδύσεων (ΕΤΕπ) και την Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ), καθώς και άλλα μέτρα της ΕΕ για τη στήριξη της ειρήνης και της ασφάλειας και τη μείωση των πυρηνικών αποβλήτων στη χώρα,

                  —

                  έχοντας υπόψη τη δήλωση της Διάσκεψης της Τασκένδης για το Αφγανιστάν, που πραγματοποιήθηκε στις 26 και 27 Μαρτίου 2018 στο Ουζμπεκιστάν, υπό τη συμπροεδρία του Αφγανιστάν, με τίτλο «Ειρηνευτική διαδικασία, συνεργασία στον τομέα της ασφάλειας και περιφερειακή συνδεσιμότητα»,

                  —

                  έχοντας υπόψη τη Στρατηγική δράσεων σε πέντε τομείς προτεραιότητας για την ανάπτυξη του Ουζμπεκιστάν (Αναπτυξιακή Στρατηγική), για την περίοδο 2017-2021,

                  —

                  έχοντας υπόψη τα μέτρα που έχει λάβει το Ουζμπεκιστάν με στόχο μια πιο ανοικτή κοινωνία, αλλά και για μεγαλύτερο άνοιγμα στις σχέσεις του με τις γείτονες χώρες μετά την ανεξαρτησία του από τη Σοβιετική Ένωση,

                  —

                  έχοντας υπόψη τους στόχους βιώσιμης ανάπτυξης του ΟΗΕ,

                  —

                  έχοντας υπόψη το άρθρο 113 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A8-0149/2019),

                  Α.

                  λαμβάνοντας υπόψη ότι, στις 23 Νοεμβρίου 2018, η ΕΕ και το Ουζμπεκιστάν ξεκίνησαν διαπραγματεύσεις για μια συνολική ενισχυμένη συμφωνία εταιρικής σχέσης και συνεργασίας (ΕΣΕΣΣ), για την αντικατάσταση της υφιστάμενης ΣΕΣΣ ΕΕ-Ουζμπεκιστάν, με στόχο την ενισχυμένη και βαθύτερη συνεργασία σε τομείς αμοιβαίου ενδιαφέροντος και με βάση τις κοινές αξίες της δημοκρατίας, του κράτους δικαίου, του σεβασμού των θεμελιωδών ελευθεριών και της χρηστής διακυβέρνησης, προκειμένου να προαχθεί η βιώσιμη ανάπτυξη και η διεθνής ασφάλεια και να αντιμετωπιστούν αποτελεσματικά παγκόσμιες προκλήσεις όπως η τρομοκρατία, η κλιματική αλλαγή και το οργανωμένο έγκλημα·

                  Β.

                  λαμβάνοντας υπόψη ότι απαιτείται η έγκριση του Κοινοβουλίου για να τεθεί σε ισχύ η ΕΣΕΣΣ·

                  1.

                  απευθύνει προς το Συμβούλιο, την Επιτροπή και την Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας (ΑΠ/ΥΕ) τις ακόλουθες συστάσεις:

            Σχέσεις ΕΕ-Ουζμπεκιστάν

                  α)

                  να επικροτήσουν τις δεσμεύσεις και τα μέτρα που έλαβε το Ουζμπεκιστάν με στόχο μια πιο ανοικτή κοινωνία, καθώς και το επίπεδο ουσιαστικής συμμετοχής στον πολιτικό διάλογο μεταξύ της ΕΕ και του Ουζμπεκιστάν, που οδήγησε στην έναρξη διαπραγματεύσεων για μια συνολική ΕΣΕΣΣ· να τονίσουν ότι η ΕΕ ενδιαφέρεται να ενισχύσει τις σχέσεις της με το Ουζμπεκιστάν βάσει κοινών αξιών και να αναγνωρίσουν τον ρόλο του Ουζμπεκιστάν ως σημαντικής πολιτιστικής και πολιτικής γέφυρας μεταξύ Ευρώπης και Ασίας·

                  β)

                  να προβλέψουν τακτικό και διεξοδικό διάλογο και να παρακολουθούν την πλήρη εφαρμογή των πολιτικών και δημοκρατικών μεταρρυθμίσεων που αποσκοπούν στη δημιουργία ανεξάρτητου δικαστικού σώματος —συμπεριλαμβανομένης της άρσης όλων των περιορισμών ως προς την ανεξαρτησία των δικηγόρων— και ενός πραγματικά ανεξάρτητου κοινοβουλίου που προκύπτει από πραγματικά ελεύθερες εκλογές, στην προστασία των ανθρωπίνων δικαιωμάτων, της ισότητας των φύλων και της ελευθερίας των μέσων ενημέρωσης, στην αποπολιτικοποίηση των υπηρεσιών ασφαλείας και στη διασφάλιση της δέσμευσής τους για σεβασμό του κράτους δικαίου, και στην ενεργό συμμετοχή της κοινωνίας των πολιτών στη μεταρρυθμιστική διαδικασία· να χαιρετίσουν τις νέες εξουσίες που εκχωρήθηκαν στην Ανώτατη Συνέλευση (Oliy Majlis) και τους νέους μηχανισμούς που ενισχύουν την κοινοβουλευτική εποπτεία· να ενθαρρύνουν τις αρχές να εφαρμόσουν τις συστάσεις της έκθεσης του Γραφείου Δημοκρατικών Θεσμών και Ανθρωπίνων Δικαιωμάτων του ΟΑΣΕ μετά από τις κοινοβουλευτικές εκλογές του 2014·

                  γ)

                  να τονίσουν τη σημασία των βιώσιμων μεταρρυθμίσεων και της εφαρμογής τους, και να προσφέρουν σημαντική σχετική στήριξη, με βάση τις υφιστάμενες και τις μελλοντικές συμφωνίες, προκειμένου να επιτευχθούν απτά αποτελέσματα και να αντιμετωπιστούν πολιτικά, κοινωνιακά και οικονομικά ζητήματα, με σκοπό ιδίως τη βελτίωση της διακυβέρνησης, την παροχή περισσότερου χώρου δράσης για μια αληθινά πολύμορφη και ανεξάρτητη κοινωνία των πολιτών, την ενίσχυση του σεβασμού για τα ανθρώπινα δικαιώματα, την προστασία όλων των μειονοτήτων και των ευάλωτων ατόμων, συμπεριλαμβανομένων των ατόμων με αναπηρίες, την εξασφάλιση λογοδοσίας για παραβιάσεις των ανθρωπίνων δικαιωμάτων και για άλλα εγκλήματα, και την άρση των εμποδίων για την επιχειρηματικότητα·

                  δ)

                  να αναγνωρίσουν και να υποστηρίξουν την προσήλωση του Ουζμπεκιστάν στις εν εξελίξει διαρθρωτικές, διοικητικές και οικονομικές μεταρρυθμίσεις για τη βελτίωση του επιχειρηματικού κλίματος, του δικαστικού συστήματος και των υπηρεσιών ασφάλειας, των συνθηκών εργασίας και της διοικητικής λογοδοσίας και αποτελεσματικότητας, και να τονίσουν τη σημασία της πλήρους και επαληθεύσιμης υλοποίησής τους· να επικροτήσουν την ελευθέρωση των πράξεων σε ξένο νόμισμα και της αγοράς συναλλάγματος· να τονίσουν ότι το συνολικό πρόγραμμα μεταρρυθμίσεων του Ουζμπεκιστάν, η Αναπτυξιακή Στρατηγική για την περίοδο 2017-2021, πρέπει να εφαρμοστεί και να υποστηριχθεί με μέτρα που θα διευκολύνουν το εξωτερικό εμπόριο και θα βελτιώσουν το επιχειρηματικό περιβάλλον· να λάβουν υπόψη ότι η μετανάστευση του εργατικού δυναμικού και η αποστολή εμβασμάτων αποτελούν βασικούς μηχανισμούς για την αντιμετώπιση της φτώχειας στο Ουζμπεκιστάν·

                  ε)

                  να παροτρύνουν την κυβέρνηση του Ουζμπεκιστάν να διασφαλίσει ότι οι υπερασπιστές των ανθρωπίνων δικαιωμάτων, η κοινωνία των πολιτών, οι διεθνείς παρατηρητές και οι οργανώσεις υπέρ των ανθρωπίνων δικαιωμάτων μπορούν να λειτουργούν ελεύθερα σε ένα νομικά ορθό και πολιτικά ασφαλές περιβάλλον, διευκολύνοντας ιδίως τις διαδικασίες καταχώρισης στα οικεία μητρώα και καθιστώντας δυνατή την προσφυγή στη δικαιοσύνη σε περίπτωση άρνησης της καταχώρισης στα οικεία μητρώα· να προτρέψουν την κυβέρνηση να επιτρέπει την τακτική, απρόσκοπτη και ανεξάρτητη παρακολούθηση των συνθηκών που επικρατούν στις φυλακές και στους χώρους κράτησης· να ενθαρρύνουν την κυβέρνηση να καλέσει τον ειδικό εισηγητή του ΟΗΕ για τα βασανιστήρια και άλλες μορφές σκληρής, απάνθρωπης ή ταπεινωτικής μεταχείρισης ή τιμωρίας, να εφαρμόσει τη σύσταση από την τελευταία του επίσκεψη το 2003, και να ευθυγραμμίσει την εθνική νομοθεσία και τις εθνικές πρακτικές με το διεθνές δίκαιο και τα διεθνή πρότυπα, συμπεριλαμβανομένου ενός ανεξάρτητου μηχανισμού παρακολούθησης, χορηγώντας απρόσκοπτη πρόσβαση στους χώρους κράτησης, ώστε να είναι δυνατή η παρακολούθηση της μεταχείρισης των κρατουμένων· να καλέσουν τις αρχές να ερευνούν διεξοδικά όλες τις καταγγελίες για βασανιστήρια ή απάνθρωπη μεταχείριση·

                  στ)

                  να προωθήσουν την ανάδυση μιας ανεκτικής και δημοκρατικής κοινωνίας χωρίς αποκλεισμούς, υπό μια αξιόπιστη κυβέρνηση, μέσω της στήριξης της σταδιακής ελευθέρωσης, με πλήρη σεβασμό στις κατευθυντήριες αρχές των Ηνωμένων Εθνών για τις επιχειρήσεις και τα ανθρώπινα δικαιώματα, και στην κοινωνικοοικονομική πρόοδο προς όφελος του λαού·

                  ζ)

                  να επιδοκιμάσουν την απελευθέρωση πολιτικών κρατουμένων αλλά να προτρέψουν τις αρχές να τους εγγυηθούν πλήρη επανένταξη και πρόσβαση σε ένδικα μέσα και ιατρική περίθαλψη· να ζητήσουν την απελευθέρωση όλων των υπόλοιπων πολιτικών κρατουμένων και όλων των άλλων ατόμων που έχουν φυλακιστεί ή διώκονται για πολιτικές κατηγορίες, όπως ακτιβιστές για τα ανθρώπινα δικαιώματα, ακτιβιστές της κοινωνίας των πολιτών ή θρησκευτικοί ακτιβιστές, δημοσιογράφοι και πολιτικοί της αντιπολίτευσης· να εκφράσουν την ανησυχία τους για διάφορες δίκες που διεξάγονται κεκλεισμένων των θυρών και να παροτρύνουν την κυβέρνηση να θέσει τέλος στις πρακτικές αυτές· να παροτρύνουν την κυβέρνηση να τροποποιήσει γρήγορα τις διατάξεις του ποινικού κώδικα που σχετίζονται με τον εξτρεμισμό, οι οποίες χρησιμοποιούνται ενίοτε καταχρηστικά για την ποινικοποίηση των αντιφρονούντων· να επιδοκιμάσουν τις δεσμεύσεις που έχουν αναληφθεί με στόχο τον τερματισμό της χρήσης της κατηγορίας περί «παραβάσεων των σωφρονιστικών κανόνων» για την αυθαίρετη παράταση των ποινών πολιτικών κρατουμένων· να διασφαλίσουν ότι όλοι οι πολιτικοί κρατούμενοι που καταδικάζονται για ποινικά και άλλα αδικήματα λαμβάνουν αντίγραφα των δικαστικών αποφάσεων επί των υποθέσεών τους, ούτως ώστε να τους παρέχεται η δυνατότητα να ασκήσουν το δικαίωμα προσφυγής και να αιτηθούν αποκατάσταση· να επιδοκιμάσουν το γεγονός ότι ορισμένοι περιορισμοί στην ελευθερία του συνέρχεσθαι ειρηνικώς έχουν καταστεί λιγότερο αυστηροί και να ενθαρρύνουν περαιτέρω την άρση των περιορισμών στα δικαιώματα αυτά, όπως της κράτησης ειρηνικών διαδηλωτών, τηρώντας κατ’ αυτόν τον τρόπο την Οικουμενική Διακήρυξη των Δικαιωμάτων του Ανθρώπου· να εκφράσουν ικανοποίηση για την πρόσφατη επίσκεψη του ειδικού εισηγητή των Ηνωμένων Εθνών για τη θρησκευτική ελευθερία και την ελευθερία των πεποιθήσεων·

                  η)

                  να σημειώσουν ότι η κατάταξη του Ουζμπεκιστάν στον Δείκτη Ελευθερίας του Τύπου των Δημοσιογράφων Χωρίς Σύνορα σημείωσε μικρή μόνο βελτίωση από το 2016 έως το 2018, και ότι εξακολουθούν να ανησυχούν για τη λογοκρισία, τη φραγή ιστοτόπων, την αυτολογοκρισία δημοσιογράφων και ιστολόγων (bloggers), την παρενόχληση, διαδικτυακή και μη, και τις πολιτικά υποκινούμενες ποινικές κατηγορίες· να παροτρύνουν τις αρχές να θέσουν τέλος αφενός στις πιέσεις που ασκούνται στα μέσα ενημέρωσης αφετέρου στην παρακολούθησή τους, να σταματήσουν τη φραγή της πρόσβασης σε ανεξάρτητους ιστότοπους και να επιτρέψουν στα διεθνή μέσα ενημέρωσης να διαθέτουν διαπιστευμένους ανταποκριτές και να δραστηριοποιούνται στη χώρα· να υποστηρίξουν και να επιδοκιμάσουν τα μέτρα που έχουν ληφθεί με στόχο τη βελτίωση της ανεξαρτησίας των μέσων ενημέρωσης και των οργανώσεων της κοινωνίας των πολιτών, όπως, π.χ., η άρση ορισμένων περιορισμών που διέπουν τις δραστηριότητές τους, καθώς και η επιστροφή αλλοδαπών και διεθνών μέσων ενημέρωσης και ΜΚΟ που είχαν αποκλειστεί κατά το παρελθόν από τη χώρα· να επικροτήσουν τον νέο νόμο σχετικά με την καταχώριση των ΜΚΟ στα οικεία μητρώα, με τον οποίο καθίστανται λιγότερο αυστηρές ορισμένες διαδικασίες καταχώρισης στα οικεία μητρώα και ορισμένες απαιτήσεις περί ειδικής άδειας για την άσκηση δραστηριοτήτων ή τη σύγκληση συνεδριάσεων· να παροτρύνουν τις αρχές να εφαρμόσουν πλήρως τον εν λόγω νόμο, μεταξύ άλλων με την άρση όλων των φραγμών στην καταχώριση των διεθνών οργανισμών στα οικεία μητρώα, και να ενθαρρύνουν τις αρχές να επιληφθούν των υπόλοιπων περιορισμών στο έργο των ΜΚΟ, όπως οι επαχθείς απαιτήσεις καταχώρισης στα οικεία μητρώα και η παρεμβατική παρακολούθηση·

                  θ)

                  να εκφράσουν ικανοποίηση για την πρόοδο που έχει σημειωθεί όσον αφορά την εξάλειψη της παιδικής εργασίας και τη σταδιακή εξάλειψη της αναγκαστικής εργασίας, καθώς και για τις πρόσφατες επισκέψεις των ειδικών εισηγητών των Ηνωμένων Εθνών στο Ουζμπεκιστάν και το εκ νέου άνοιγμα της χώρας σε διεθνείς ΜΚΟ στον τομέα αυτόν· να επισημάνουν ότι η κρατικά υποστηριζόμενη αναγκαστική εργασία στους κλάδους της βαμβακουργίας και της μεταξουργίας, καθώς και σε άλλους τομείς, εξακολουθεί να αποτελεί πρόβλημα· να επισημάνουν ότι αναμένουν τη λήψη μέτρων από την κυβέρνηση του Ουζμπεκιστάν για την εξάλειψη όλων των μορφών αναγκαστικής εργασίας, την αντιμετώπιση των βαθύτερων αιτίων του φαινομένου, ειδικότερα δε του συστήματος υποχρεωτικών ποσοστώσεων, και την απόδοση ευθυνών στις τοπικές αρχές για την επίταξη εργαζομένων του δημόσιου τομέα και σπουδαστών για αναγκαστική εργασία· να τονίσουν ότι απαιτούνται περισσότερες προσπάθειες και περαιτέρω νομικά μέτρα για να εδραιωθεί η πρόοδος στον τομέα αυτόν, με στόχο την κατάργηση της αναγκαστικής εργασίας· να ενθαρρύνουν, εν προκειμένω, την περαιτέρω συνεργασία με τη Διεθνή Οργάνωση Εργασίας (ΔΟΕ)· να ενθαρρύνουν την πραγματοποίηση επίσκεψης στη χώρα από την ειδική εισηγήτρια των Ηνωμένων Εθνών για τις σύγχρονες μορφές δουλείας· να υπογραμμίσουν ότι είναι σημαντικό να καταβληθούν προσπάθειες για να αναπτυχθεί στη χώρα μια βιώσιμη αλυσίδα εφοδιασμού βάμβακος, καθώς και σύγχρονες και περιβαλλοντικά ορθές τεχνολογίες βαμβακοκαλλιέργειας και γεωργικές πρακτικές· να υποστηρίξουν τους εγχώριους βαμβακοπαραγωγούς σε ό, τι αφορά τη βελτίωση της αποδοτικότητας της παραγωγής τους, την προστασία του περιβάλλοντος και τη βελτίωση των εργασιακών πρακτικών, με σκοπό την κατάργηση της αναγκαστικής εργασίας·

                  ι)

                  να ενθαρρύνουν τις αρχές να κλιμακώσουν τα μέτρα που αποσκοπούν στη μείωση της ανεργίας στη χώρα, μεταξύ των οποίων το άνοιγμα του ιδιωτικού τομέα και η ενίσχυση των μικρομεσαίων επιχειρήσεων· να επικροτήσουν, στο πλαίσιο αυτό, την παράταση του προγράμματος κατάρτισης στελεχών και να ενθαρρύνουν την υλοποίηση περαιτέρω προγραμμάτων κατάρτισης για επιχειρηματίες· να υπενθυμίσουν τις δυνατότητες των νέων της χώρας και το σχετικά υψηλό επίπεδο της εκπαίδευσής τους εν προκειμένω· να ενθαρρύνουν την προώθηση προγραμμάτων εκπαίδευσης στον τομέα της επιχειρηματικότητας· να υπενθυμίσουν τη σημασία προγραμμάτων της ΕΕ όπως το πρόγραμμα Erasmus+ για την προώθηση του διαπολιτισμικού διαλόγου μεταξύ της ΕΕ και του Ουζμπεκιστάν, καθώς και για την παροχή ευκαιριών ενδυνάμωσης των σπουδαστών που συμμετέχουν στα προγράμματα αυτά ως θετικών παραγόντων αλλαγής στην κοινωνία τους·

                  ια)

                  να συνεχίσουν να πραγματοποιούν ετήσιους διαλόγους για τα ανθρώπινα δικαιώματα υπό τη διοργάνωση της Ευρωπαϊκής Υπηρεσίας Εξωτερικής Δράσης (ΕΥΕΔ) και, στο πλαίσιο αυτό, να ασκήσουν πίεση για την επίλυση μεμονωμένων περιπτώσεων που εμπνέουν ανησυχία, συμπεριλαμβανομένων των περιπτώσεων πολιτικών κρατουμένων· να συμφωνούν, πριν από κάθε γύρο διαλόγων, επί συγκεκριμένων τομέων σε ετήσια βάση και να αξιολογούν την πρόοδο που επιτυγχάνεται σε σχέση με τα επιδιωκόμενα αποτελέσματα σύμφωνα με τα πρότυπα της ΕΕ, ενσωματώνοντας τα ζητήματα ανθρωπίνων δικαιωμάτων σε όλες τις άλλες συνεδριάσεις και πολιτικές· να ενθαρρύνουν και να αξιολογούν τη συμμόρφωση προς τα διεθνή κείμενα ανθρωπίνων δικαιωμάτων, όπως έχουν κυρωθεί από το Ουζμπεκιστάν, ιδίως στο πλαίσιο των Ηνωμένων Εθνών, του ΟΑΣΕ και της ΔΟΕ· να εκφράσουν τη συνεχιζόμενη ανησυχία τους για τα εκκρεμή προβλήματα και τη μη υλοποίηση ορισμένων μεταρρυθμίσεων· να ενθαρρύνουν τις αρχές να αποποινικοποιήσουν τις συναινετικές σεξουαλικές σχέσεις μεταξύ ατόμων του ίδιου φύλου και να καλλιεργήσουν μια νοοτροπία ανεκτικότητας για τα άτομα ΛΟΑΔΜ· να ζητήσουν από τις αρχές του Ουζμπεκιστάν να διασφαλίσουν την προστασία και την προώθηση των δικαιωμάτων των γυναικών·

                  ιβ)

                  να μεριμνήσουν για την επανεξέταση του συστήματος διαβατηρίων· να επικροτήσουν την κατάργηση του καθεστώτος «θεωρήσεων εξόδου», στο οποίο υπόκειντο κατά το παρελθόν οι πολίτες του Ουζμπεκιστάν όταν ταξίδευαν εκτός της Κοινοπολιτείας Ανεξαρτήτων Κρατών (ΚΑΚ)· να επιδοκιμάσουν την εξαγγελία του Ουζμπεκιστάν ότι, από τον Ιανουάριο του 2019, δεν θα απαιτούνται πλέον θεωρήσεις από τους πολίτες κρατών μελών της ΕΕ·

                  ιγ)

                  να παροτρύνουν τις αρχές να βελτιώσουν το τοπικό σύστημα υγειονομικής περίθαλψης και να αυξήσουν τους κρατικούς πόρους συμβάλλοντας έτσι στη βελτίωση αυτή, καθώς η κατάσταση έχει επιδεινωθεί σημαντικά από τότε που η χώρα κέρδισε την ανεξαρτησία της·

                  ιδ)

                  να προτρέψουν τις αρχές να παράσχουν την απαιτούμενη στήριξη και να αναζητήσουν τη συμβολή και τη στήριξη διεθνών εταίρων, ώστε να δοθεί η δυνατότητα στο Ουζμπεκιστάν, ειδικότερα δε στην αυτόνομη Δημοκρατία του Karakalpakstan, να αντιμετωπίσει περαιτέρω τις επιπτώσεις που έχει η περιβαλλοντική καταστροφή της λίμνης Αράλης στην οικονομία, την κοινωνία και την υγεία, εφαρμόζοντας βιώσιμη διαχείριση των υδάτων, πολιτικές και πρακτικές διαλόγου, και ένα αξιόπιστο σχέδιο σταδιακού καθαρισμού της περιοχής· να επικροτήσουν τις θετικές εξελίξεις όσον αφορά την περιφερειακή συνεργασία για τα ύδατα, ειδικότερα με το Τατζικιστάν και το Καζαχστάν, την ίδρυση του καταπιστευματικού ταμείου πολλαπλών εταίρων των Ηνωμένων Εθνών για την ανθρώπινη ασφάλεια στην περιοχή της λίμνης Αράλης, και την προσήλωση που επιδεικνύουν οι αρχές· να συνεχίσουν να στηρίζουν τις προσπάθειες βελτίωσης των αρδευτικών υποδομών·

                  ιε)

                  να αναγνωρίσουν τη νέα εξωτερική πολιτική του Ουζμπεκιστάν, η οποία έχει οδηγήσει σε βελτιώσεις στη συνεργασία με τις γείτονες χώρες και τους διεθνείς εταίρους, ιδίως όσον αφορά την προώθηση της σταθερότητας και της ασφάλειας στην περιοχή, τη διαχείριση των συνόρων και των υδάτων, την οριοθέτηση των συνόρων και την ενέργεια· να υποστηρίξουν τη θετική συμμετοχή του Ουζμπεκιστάν στην ειρηνευτική διαδικασία στο Αφγανιστάν·

                  ιστ)

                  να επικροτήσουν τη σταθερή δέσμευση του Ουζμπεκιστάν υπέρ της διατήρησης της αποπυρηνικοποιημένης ζώνης της Κεντρικής Ασίας· να υπενθυμίσουν τη δέσμευση της ΕΕ για παροχή στήριξης στο Ουζμπεκιστάν όσον αφορά τη διαχείριση των τοξικών και ραδιενεργών αποβλήτων· να ενθαρρύνουν το Ουζμπεκιστάν να υπογράψει τη Συνθήκη των Ηνωμένων Εθνών για την απαγόρευση των πυρηνικών όπλων·

                  ιζ)

                  να λάβουν υπόψη τον σημαντικό ρόλο του Ουζμπεκιστάν στην επικείμενη αναθεώρηση της στρατηγικής ΕΕ-Κεντρικής Ασίας, εφαρμόζοντας την αρχή της διαφοροποίησης·

                  ιη)

                  να αναγνωρίσουν τις θεμιτές ανησυχίες του Ουζμπεκιστάν όσον αφορά την ασφάλεια και να εντείνουν τη συνεργασία με σκοπό να υποστηριχθούν η διαχείριση κρίσεων, η πρόληψη συγκρούσεων, η ολοκληρωμένη διαχείριση των συνόρων και οι προσπάθειες αντιμετώπισης της βίαιης ριζοσπαστικοποίησης, της τρομοκρατίας, του οργανωμένου εγκλήματος και του παράνομου εμπορίου ναρκωτικών, και παράλληλα να προστατευθεί το κράτος δικαίου, συμπεριλαμβανομένης της προστασίας των ανθρωπίνων δικαιωμάτων·

                  ιθ)

                  να εξασφαλίσουν αποτελεσματική συνεργασία όσον αφορά την καταπολέμηση της διαφθοράς, της νομιμοποίησης εσόδων από εγκληματικές δραστηριότητες και της φοροδιαφυγής·

                  κ)

                  να συνδέσουν την παροχή βοήθειας στο Ουζμπεκιστάν από τα ενωσιακά μέσα εξωτερικής χρηματοδότησης και από τα δάνεια της ΕΤΕπ και της ΕΤΑΑ με την πρόοδο των μεταρρυθμίσεων·

                  κα)

                  να υποστηρίξουν την αποτελεσματική εφαρμογή των βασικών διεθνών συμβάσεων που απαιτούνται για καθεστώς ΣΓΠ+·

                  κβ)

                  να υποστηρίξουν τις προσπάθειες του Ουζμπεκιστάν να συμμετάσχει στη διαδικασία προσχώρησης στον Παγκόσμιο Οργανισμό Εμπορίου (ΠΟΕ), προκειμένου να ενσωματωθεί καλύτερα η χώρα στην παγκόσμια οικονομία και να βελτιωθεί το επιχειρηματικό της κλίμα, ούτως ώστε να προσελκύσει περισσότερες άμεσες ξένες επενδύσεις (FDI)·

                  κγ)

                  να λάβουν υπόψη την εξέλιξη των σχέσεων με άλλες τρίτες χώρες στο πλαίσιο της εφαρμογής της πρωτοβουλίας της Κίνας «One Belt, One Road» (Μία ζώνη, μία οδός)· και να επιμείνουν ότι πρέπει να γίνουν σεβαστές οι ανησυχίες σχετικά με τα ανθρώπινα δικαιώματα που συνδέονται με την εν λόγω πρωτοβουλία, μεταξύ άλλων αναπτύσσοντας, στο πλαίσιο αυτό, κατευθυντήριες γραμμές·

            Νέα συνολική συμφωνία

                  κδ)

                  να αξιοποιήσουν τις διαπραγματεύσεις για την ΕΣΕΣΣ προκειμένου να υποστηρίξουν μια γνήσια και βιώσιμη πρόοδο προς ένα υπόλογο και δημοκρατικό καθεστώς που εγγυάται και προστατεύει τα θεμελιώδη δικαιώματα για όλους τους πολίτες και επικεντρώνεται ειδικότερα στην εξασφάλιση ευνοϊκού περιβάλλοντος για την κοινωνία των πολιτών, τους υπερασπιστές των ανθρωπίνων δικαιωμάτων και την ανεξαρτησία των δικηγόρων· να διασφαλίσουν ότι, πριν από την ολοκλήρωση των διαπραγματεύσεων, το Ουζμπεκιστάν θα έχει σημειώσει αξιόλογη πρόοδο όσον αφορά τη διασφάλιση της ελευθερίας της έκφρασης και της ελευθερίας του συνεταιρίζεσθαι και του συνέρχεσθαι ειρηνικώς σύμφωνα με τα διεθνή πρότυπα, μεταξύ άλλων μέσω της άρσης των φραγμών που εμποδίζουν όλες τις νέες ομάδες να καταχωριστούν στα οικεία μητρώα και να προβούν στη νόμιμη έναρξη των δραστηριοτήτων τους στη χώρα, καθώς και να λαμβάνουν χρηματοδότηση από το εξωτερικό·

                  κε)

                  να διαπραγματευτούν μια σύγχρονη, σφαιρική και φιλόδοξη συμφωνία μεταξύ της ΕΕ και του Ουζμπεκιστάν, η οποία θα αντικαταστήσει τη ΣΕΣΣ του 1999, ενισχύοντας τις διαπροσωπικές επαφές, την πολιτική συνεργασία, τις εμπορικές και επενδυτικές σχέσεις, και τη συνεργασία για τη βιώσιμη ανάπτυξη, την προστασία του περιβάλλοντος, τη συνδεσιμότητα, τα ανθρώπινα δικαιώματα και τη διακυβέρνηση, και συμβάλλοντας στη βιώσιμη οικονομική και κοινωνική ανάπτυξη του Ουζμπεκιστάν·

                  κστ)

                  να ανανεώσουν τη δέσμευσή τους για προώθηση των δημοκρατικών προτύπων, των αρχών της χρηστής διακυβέρνησης και του κράτους δικαίου, καθώς και για σεβασμό των ανθρωπίνων δικαιωμάτων και των θεμελιωδών ελευθεριών, συμπεριλαμβανομένης της θρησκευτικής ελευθερίας και της ελευθερίας των πεποιθήσεων·

                  κζ)

                  να υποστηρίξουν τις ανανεωμένες προσπάθειες του Ουζμπεκιστάν για πολυμερή και διεθνή συνεργασία όσον αφορά τις παγκόσμιες και περιφερειακές προκλήσεις, όπως η διεθνής ασφάλεια και η αντιμετώπιση του βίαιου εξτρεμισμού, του οργανωμένου εγκλήματος, της διακίνησης ναρκωτικών, της διαχείρισης των υδάτων, της υποβάθμισης του περιβάλλοντος, της κλιματικής αλλαγής και της μετανάστευσης, μεταξύ άλλων·

                  κη)

                  να διασφαλίσουν ότι η συνολική συμφωνία διευκολύνει και ενισχύει την περιφερειακή συνεργασία και την ειρηνική επίλυση των υφιστάμενων διαφορών, προετοιμάζοντας το έδαφος για τη διαμόρφωση σχέσεων πραγματικά καλής γειτονίας·

                  κθ)

                  να βελτιώσουν τις διατάξεις που αφορούν τις εμπορικές και οικονομικές σχέσεις, συνδέοντας καλύτερα τις διατάξεις αυτές με τις διατάξεις για τα ανθρώπινα δικαιώματα και με μια δέσμευση για εφαρμογή των κατευθυντήριων αρχών των Ηνωμένων Εθνών για τις επιχειρήσεις και τα ανθρώπινα δικαιώματα, αφενός παρέχοντας παράλληλα μηχανισμούς για την εκτίμηση και την αντιμετώπιση των αρνητικών επιπτώσεων στα ανθρώπινα δικαιώματα, αφετέρου προωθώντας τις αρχές της οικονομίας της αγοράς, συμπεριλαμβανομένης της ασφάλειας δικαίου, και τα ανεξάρτητα και διαφανή θεσμικά όργανα, τον κοινωνικό διάλογο και την εφαρμογή των εργασιακών προτύπων της ΔΟΕ, προκειμένου να εξασφαλιστούν βιώσιμες άμεσες ξένες επενδύσεις και να υποστηριχθεί η διαφοροποίηση της οικονομίας· να βελτιώσουν τη συνεργασία σε θέματα καταπολέμησης της διαφθοράς, νομιμοποίησης εσόδων από εγκληματικές δραστηριότητες και φοροδιαφυγής, και να εξασφαλίσουν ότι τα περιουσιακά στοιχεία που είναι επί του παρόντος δεσμευμένα σε ορισμένα κράτη μέλη της ΕΕ και του ΕΟΧ θα επαναπατριστούν υπεύθυνα προς όφελος όλου του λαού του Ουζμπεκιστάν·

                  λ)

                  να ενισχύσουν τις πτυχές της διακοινοβουλευτικής συνεργασίας στο πλαίσιο μιας ισχυροποιημένης Επιτροπής Κοινοβουλευτικής Συνεργασίας στους τομείς της δημοκρατίας, του κράτους δικαίου και των ανθρωπίνων δικαιωμάτων, συμπεριλαμβανομένης της άμεσης λογοδοσίας των εκπροσώπων του Συμβουλίου Συνεργασίας και της Επιτροπής Κοινοβουλευτικής Συνεργασίας·

                  λα)

                  να εξασφαλίσουν τη συμμετοχή όλων των οικείων παραγόντων, συμπεριλαμβανομένης της κοινωνίας των πολιτών, τόσο κατά τη διάρκεια των διαπραγματεύσεων όσο και κατά το στάδιο υλοποίησης της συμφωνίας·

                  λβ)

                  να συμπεριλάβουν όρους για την ενδεχόμενη αναστολή της συνεργασίας σε περίπτωση παραβίασης ουσιωδών στοιχείων από οποιοδήποτε από τα δύο μέρη, όσον αφορά ιδίως τον σεβασμό της δημοκρατίας, των ανθρωπίνων δικαιωμάτων και του κράτους δικαίου, περιλαμβανομένης της διαβούλευσης με το Ευρωπαϊκό Κοινοβούλιο σε αυτές τις περιπτώσεις· να συστήσουν ανεξάρτητο μηχανισμό παρακολούθησης και υποβολής καταγγελιών, παρέχοντας στους θιγόμενους πληθυσμούς και στους εκπροσώπους τους ένα αποτελεσματικό εργαλείο για την αντιμετώπιση των αρνητικών επιπτώσεων στα ανθρώπινα δικαιώματα και για την παρακολούθηση της εφαρμογής·

                  λγ)

                  να εξασφαλίσουν ότι το Ευρωπαϊκό Κοινοβούλιο συμμετέχει ενεργά στην παρακολούθηση της εφαρμογής όλων των μερών της ΕΣΕΣΣ από την έναρξη της ισχύος της, να διεξαγάγουν διαβουλεύσεις στο πλαίσιο αυτό, ώστε να εξασφαλιστεί ότι το Κοινοβούλιο και η κοινωνία των πολιτών ενημερώνονται δεόντως για την εφαρμογή της ΕΣΕΣΣ από την ΕΥΕΔ και αντιδρούν καταλλήλως·

                  λδ)

                  να μεριμνήσουν για τη διαβίβαση όλων των οδηγιών διαπραγμάτευσης στο Ευρωπαϊκό Κοινοβούλιο, με την επιφύλαξη των κανόνων περί εμπιστευτικότητας, προκειμένου να καταστεί δυνατός ο κατάλληλος έλεγχος της διαπραγματευτικής διαδικασίας από το Κοινοβούλιο· να τηρήσουν τις διοργανικές υποχρεώσεις που απορρέουν από το άρθρο 218 παράγραφος 10 ΣΛΕΕ, και να ενημερώνουν το Κοινοβούλιο ανά τακτά χρονικά διαστήματα·

                  λε)

                  να εφαρμόσουν την ΕΣΕΣΣ προσωρινά μόνον αφού δώσει τη συγκατάθεσή του το Κοινοβούλιο·

                  λστ)

                  να υλοποιήσουν δημόσια εκστρατεία προβολής, στην οποία θα επισημαίνονται τα αναμενόμενα θετικά αποτελέσματα της συνεργασίας, προς όφελος των πολιτών της ΕΕ και του Ουζμπεκιστάν, και η οποία αναμένεται επίσης να ενισχύσει περαιτέρω τις διαπροσωπικές επαφές·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή, στην Αντιπρόεδρο της Επιτροπής / Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας και στον πρόεδρο, την κυβέρνηση και το κοινοβούλιο της Δημοκρατίας του Ουζμπεκιστάν.

         (1)  ΕΕ C 238 της 6.7.2018, σ. 394.

         (2)  ΕΕ C 238 της 6.7.2018, σ. 51.

         (3)  ΕΕ C 274 της 27.7.2016, σ. 25.

         (4)  ΕΕ C 168 E της 14.6.2013, σ. 91.

         (5)  ΕΕ C 58 της 15.2.2018, σ. 119.

         (6)  https://eeas.europa.eu/headquarters/headquarters-homepage/54354/joint-communiqué-european-union-–-central-asia-foreign-ministers-meeting-brussels-23-november_en


               26.3.2021

               EL

               Επίσημη Εφημερίδα της Ευρωπαϊκής Ένωσης

               C 108/133

      P8_TA(2019)0241
      Θεσμική συμφωνία πλαίσιο ΕΕ-Ελβετίας
      Σύσταση του Ευρωπαϊκού Κοινοβουλίου της 26ης Μαρτίου 2019 προς το Συμβούλιο, την Επιτροπή και την Αντιπρόεδρο της Επιτροπής/Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας σχετικά με τη σύναψη θεσμικής συμφωνίας πλαίσιο μεταξύ της Ευρωπαϊκής Ένωσης και της Ελβετικής Συνομοσπονδίας (2018/2262(INI))
      (2021/C 108/13)

         Το Ευρωπαϊκό Κοινοβούλιο,

                  —

                  έχοντας υπόψη το άρθρο 218 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη την απόφαση του Συμβουλίου, της 6ης Μαΐου 2014, με την οποία εγκρίθηκε η διενέργεια διαπραγματεύσεων για τη σύναψη συμφωνίας μεταξύ της ΕΕ και της Ελβετίας σχετικά με το θεσμικό πλαίσιο που θα διέπει τις διμερείς σχέσεις, καθώς και την έναρξη διαπραγματεύσεων στις 22 Μαΐου 2014,

                  —

                  έχοντας υπόψη τα συμπεράσματα του Συμβουλίου της 28ης Φεβρουαρίου 2017 για τις σχέσεις της ΕΕ με την Ελβετική Συνομοσπονδία,

                  —

                  έχοντας υπόψη τα συμπεράσματα του Συμβουλίου της 14ης Δεκεμβρίου 2010 και της 20ής Δεκεμβρίου 2012 για τις σχέσεις της ΕΕ με τις χώρες ΕΖΕΣ,

                  —

                  έχοντας υπόψη τη συμφωνία για τον Ευρωπαϊκό Οικονομικό Χώρο (ΕΟΧ) της 1ης Ιανουαρίου 1994 (1),

                  —

                  λαμβάνοντας υπόψη την απόρριψη εκ μέρους του ελβετικού λαού με ποσοστό 50,3 % της συμφωνίας για συμμετοχή στον ΕΟΧ κατά τη διενέργεια δημοψηφίσματος τον Δεκέμβριο του 1992, της πρωτοβουλίας «Eνταξιακές διαπραγματεύσεις με την ΕΕ: ας αποφασίσει ο λαός» με ποσοστό 74 % τον Ιούνιο του 1997, και της πρωτοβουλίας «Ναι στην Ευρώπη!» με ποσοστό 77 %, τον Μάρτιο του 2001,

                  —

                  έχοντας υπόψη τη συμφωνία μεταξύ της ΕΕ και της Ελβετικής Συνομοσπονδίας σχετικά με την εμπορία εκπομπών, η οποία υπεγράφη στις 23 Νοεμβρίου 2017 (2),

                  —

                  έχοντας υπόψη το πλαίσιο συνεργασίας του Ευρωπαϊκού Οργανισμού Άμυνας (ΕΟΑ) και της Ελβετίας, που υπεγράφη στις 16 Μαρτίου 2012,

                  —

                  έχοντας υπόψη τη συμφωνία μεταξύ της Ελβετίας και της Eurojust σχετικά με τη δικαστική συνεργασία, η οποία υπεγράφη στις 27 Νοεμβρίου 2008 και τέθηκε σε ισχύ στις 22 Ιουλίου 2011,

                  —

                  έχοντας υπόψη τη συμφωνία μεταξύ της Ελβετίας και της Ευρωπόλ σχετικά με τη συνεργασία μεταξύ των αστυνομικών αρχών για την πρόληψη και την καταπολέμηση του σοβαρού και οργανωμένου διεθνούς εγκλήματος και της τρομοκρατίας, η οποία υπεγράφη στις 24 Σεπτεμβρίου 2004 και τέθηκε σε ισχύ την 1η Μαρτίου 2006, καθώς και τη διεύρυνση του πεδίου εφαρμογής την 1η Ιανουαρίου 2008,

                  —

                  έχοντας υπόψη την από 21ης Ιουνίου 1999 Συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, σχετικά με την ελεύθερη κυκλοφορία προσώπων (3), και ειδικότερα το Παράρτημα Ι περί ελεύθερης κυκλοφορίας των προσώπων και το Παράρτημα ΙΙΙ περί αμοιβαίας αναγνώρισης των επαγγελματικών προσόντων,

                  —

                  έχοντας υπόψη το από 27ης Μαΐου 2008 Πρωτόκολλο στη Συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά τη συμμετοχή, ως συμβαλλόμενων μερών, της Δημοκρατίας της Βουλγαρίας και της Ρουμανίας κατόπιν της προσχωρήσεώς τους στην Ευρωπαϊκή Ένωση (4),

                  —

                  έχοντας υπόψη τη συμφωνία της 25ης Ιουνίου 2009 μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με την απλοποίηση των ελέγχων και των διατυπώσεων ως προς τη μεταφορά εμπορευμάτων και τα τελωνειακά μέτρα ασφαλείας (5),

                  —

                  έχοντας υπόψη την ελβετική ομοσπονδιακή λαϊκή πρωτοβουλία, της 9ης Φεβρουαρίου 2014, όπου το 50,3 % των Ελβετών υποστήριξαν προτάσεις για την επαναφορά των ποσοστώσεων που αφορούν τη μετανάστευση πολιτών της Ευρωπαϊκής Ένωσης, την εθνική προτίμηση κατά την πλήρωση των κενών θέσεων εργασίας και τον περιορισμό των δικαιωμάτων των μεταναστών σε κοινωνικές παροχές,

                  —

                  έχοντας υπόψη τη συμφωνία ελεύθερων συναλλαγών ΕΕ-Ελβετίας του 1972 (6), η οποία έχει προσαρμοστεί και επικαιροποιηθεί με την πάροδο των ετών,

                  —

                  έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις αεροπορικές μεταφορές, η οποία τέθηκε σε ισχύ την 1η Ιουνίου 2002 (7),

                  —

                  έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις σιδηροδρομικές και οδικές μεταφορές εμπορευμάτων και επιβατών, η οποία τέθηκε σε ισχύ την 1η Ιουνίου 2002 (8),

                  —

                  έχοντας υπόψη τις διαπραγματεύσεις σχετικά με συμφωνίες μεταξύ της ΕΕ και της Ελβετικής Συνομοσπονδίας για την ηλεκτρική ενέργεια, και για την ασφάλεια των τροφίμων, την ασφάλεια των προϊόντων και τη δημόσια υγεία,

                  —

                  έχοντας υπόψη την εκτελεστική απόφαση (ΕΕ) 2018/2047 της Επιτροπής, της 20ής Δεκεμβρίου 2018, σχετικά με την ισοδυναμία του νομοθετικού και εποπτικού πλαισίου που εφαρμόζεται στα χρηματιστήρια αξιών στην Ελβετία, σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου (9),

                  —

                  έχοντας υπόψη την 37η διακοινοβουλευτική σύνοδο ΕΕ-Ελβετίας, που πραγματοποιήθηκε στις Βρυξέλλες στις 4 και 5 Ιουλίου 2018,

                  —

                  έχοντας υπόψη τα ψηφίσματά του σχετικά με την Ελβετία, και ιδίως το ψήφισμά του της 9ης Σεπτεμβρίου 2015 με θέμα «ΕΟΧ-Ελβετία: Εμπόδια όσον αφορά την πλήρη υλοποίηση της εσωτερικής αγοράς» (10), και το σχέδιο πρότασης ψηφίσματος της Επιτροπής Εσωτερικής Αγοράς και Προστασίας των Καταναλωτών για το ίδιο θέμα της 24ης Απριλίου 2018,

                  —

                  έχοντας υπόψη το ψήφισμά του της 15ης Φεβρουαρίου 2017 σχετικά με την ετήσια έκθεση όσον αφορά τη διακυβέρνηση της ενιαίας αγοράς στο πλαίσιο του Ευρωπαϊκού Εξαμήνου 2017 (11),

                  —

                  έχοντας υπόψη το άρθρο 108 παράγραφος 4 και το άρθρο 52 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων και τις γνωμοδοτήσεις της Επιτροπής Διεθνούς Εμπορίου και της Επιτροπής Εσωτερικής Αγοράς και Προστασίας των Καταναλωτών (A8-0147/2019),

                  A.

                  λαμβάνοντας υπόψη ότι η τρέχουσα σχέση της Ελβετίας με την ΕΕ βασίζεται σε μια πολύπλοκη δέσμη περίπου 20 βασικών διμερών τομεακών συμφωνιών και περίπου 100 άλλων συμφωνιών· λαμβάνοντας υπόψη ότι η Ελβετία συμμετέχει μόνο εν μέρει και στις τέσσερις ελευθερίες· λαμβάνοντας υπόψη ότι, παρόλο που οι συμφωνίες αυτές έχουν εμβαθύνει τη συνεργασία ΕΕ-Ελβετίας στο παρελθόν στους τομείς της εσωτερικής αγοράς, της εσωτερικής ασφάλειας και του ασύλου, των μεταφορών και της φορολογίας, στο μέλλον, η εν λόγω σύνθετη δέσμη συμφωνιών θα μπορούσε να καταστεί παρωχημένη, καθιστώντας την εφαρμογή τους λιγότερο συναφή, εκτός εάν συμφωνηθεί ένα γενικό πλαίσιο·

                  B.

                  λαμβάνοντας υπόψη ότι, σύμφωνα με τα στοιχεία της Eurostat, το 2017, η Ελβετία ήταν ο τρίτος μεγαλύτερος εταίρος της ΕΕ όσον αφορά τις εξαγωγές αγαθών και ο τέταρτος μεγαλύτερος όσον αφορά τις εισαγωγές αγαθών·

                  Γ.

                  λαμβάνοντας υπόψη ότι το Συμβούλιο έχει δηλώσει ότι μια γενική θεσμική συμφωνία με την Ελβετία θα πρέπει να αποσκοπεί στην προστασία της ομοιογένειας της εσωτερικής αγοράς και να εξασφαλίζει ασφάλεια δικαίου για τις αρχές, τους πολίτες και τους οικονομικούς φορείς·

                  Δ.

                  λαμβάνοντας υπόψη ότι το Ελβετικό Ομοσπονδιακό Συμβούλιο επιθυμεί να συνάψει μια θεσμική συμφωνία με την ΕΕ που θα διασφαλίζει ασφάλεια δικαίου στον τομέα της πρόσβασης στην αγορά και θα διατηρεί την ευημερία, την ανεξαρτησία και το νομικό σύστημα της Ελβετίας (12)· λαμβάνοντας υπόψη ότι το Ελβετικό Ομοσπονδιακό Συμβούλιο ανακοίνωσε διαβούλευση με τα ενδιαφερόμενα μέρη με βάση το κείμενο που συμφωνήθηκε μεταξύ των διαπραγματευτών στις 23 Νοεμβρίου 2018·

                  E.

                  λαμβάνοντας υπόψη ότι, για να ενισχυθεί η ανάπτυξη και η ανταγωνιστικότητα και να δημιουργηθούν θέσεις εργασίας ώστε να αναζωογονηθεί η ευρωπαϊκή οικονομία, απαιτείται μια εύρυθμα λειτουργούσα και αποτελεσματική ενιαία αγορά που να βασίζεται σε μια κοινωνική οικονομία της αγοράς με υψηλό βαθμό ανταγωνιστικότητας· λαμβάνοντας υπόψη ότι η νομοθεσία για την ενιαία αγορά πρέπει να μεταφερθεί δεόντως στο εθνικό δίκαιο, να εφαρμοστεί και να επιβληθεί, προκειμένου τα κράτη μέλη και η Ελβετία να επωφεληθούν πλήρως·

                  ΣΤ.

                  λαμβάνοντας υπόψη ότι η Ελβετία έχει εκφράσει την επιθυμία της να συμπεριληφθούν οι δεσμευτικές ουσιαστικές διατάξεις σχετικά με τις κρατικές ενισχύσεις σε μια μελλοντική συμφωνία πρόσβασης στην αγορά και να συμμετάσχει στην ενιαία αγορά ηλεκτρικής ενέργειας·

                  Ζ.

                  λαμβάνοντας υπόψη ότι, στις 28 Σεπτεμβρίου 2018, το Ομοσπονδιακό Συμβούλιο ενέκρινε τη δεύτερη συνεισφορά της Ελβετίας, ύψους 1,3 δισεκατομμυρίων CHF για περίοδο δέκα ετών, σε ορισμένα κράτη μέλη της ΕΕ και αναμένει τώρα θετική απόφαση από την Ομοσπονδιακή Συνέλευση·

                  H.

                  λαμβάνοντας υπόψη ότι η Ελβετία είναι μέλος του Ευρωπαϊκού Οργανισμού Περιβάλλοντος·

                  Θ.

                  λαμβάνοντας υπόψη ότι η Ελβετία έχει κυρώσει τη συμμετοχή της στα ευρωπαϊκά προγράμματα δορυφορικής πλοήγησης Galileo και EGNOS·

                  Ι.

                  λαμβάνοντας υπόψη ότι η συμμετοχή της Ελβετίας στο πρόγραμμα-πλαίσιο της ΕΕ για την έρευνα «Ορίζων 2020» και το προηγούμενο πρόγραμμα-πλαίσιο 7 (7ο ΠΠ) υπήρξε πολύτιμη για όλα τα εμπλεκόμενα μέρη χάρη στην υψηλή ποιότητα των προτάσεων·

                  ΙΑ.

                  λαμβάνοντας υπόψη ότι η Ελβετία και η ΕΕ υπέγραψαν στις 27 Μαΐου 2015 πρόσθετο πρωτόκολλο στη συμφωνία φορολόγησης των εισοδημάτων από αποταμιεύσεις, που απαιτεί και τα δύο μέρη να ανταλλάσσουν αυτόματα πληροφορίες σχετικά με τους τραπεζικούς λογαριασμούς των κατοίκων τους από τον Σεπτέμβριο του 2018· λαμβάνοντας υπόψη ότι η ΕΕ συμπεριέλαβε την Ελβετία στο Παράρτημα ΙΙ των συμπερασμάτων του Συμβουλίου της 5ης Δεκεμβρίου 2017 αναφορικά με χώρες που έχουν δεσμευτεί για την εφαρμογή των αρχών χρηστής φορολογικής διακυβέρνησης ώστε να αντιμετωπίσουν ζητήματα σχετικά με τη διαφάνεια, τη δίκαιη φορολόγηση και τα μέτρα κατά της BEPS (διάβρωση της φορολογικής βάσης και μετατόπιση των κερδών)·

                  ΙΒ.

                  λαμβάνοντας υπόψη ότι η Ελβετία συνεργάζεται με την ΕΕ σε ορισμένες πτυχές της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ) και έχει συμμετάσχει στις πολιτικές και στρατιωτικές ειρηνευτικές αποστολές της Κοινής Πολιτικής Ασφάλειας και Άμυνας (ΚΠΑΑ), ιδίως στην Ουκρανία και το Μάλι· λαμβάνοντας υπόψη ότι το πλαίσιο συνεργασίας ΕΟΑ-Ελβετίας που υπεγράφη στις 16 Μαρτίου 2012 επιτρέπει την ανταλλαγή πληροφοριών και προβλέπει κοινές δραστηριότητες στους τομείς της έρευνας και της τεχνολογίας, και σε σχέδια και προγράμματα εξοπλισμών·

                  ΙΓ.

                  λαμβάνοντας υπόψη ότι η Ελβετία αποτελεί μέρος του χώρου Σένγκεν από την έναρξη της εφαρμογής του στην Ελβετία, τον Δεκέμβριο του 2008·

                  ΙΔ.

                  λαμβάνοντας υπόψη ότι η Ελβετία συμμετέχει στο Σύστημα Πληροφοριών Σένγκεν (SIS), στο Σύστημα Πληροφοριών για τις Θεωρήσεις (VIS) και στη βάση δεδομένων δακτυλικών αποτυπωμάτων της ΕΕ για το άσυλο Eurodac και θα συμμετάσχει στο μελλοντικό σύστημα εισόδου/εξόδου (ΣΕΕ) που θα καταγράφει τις διελεύσεις από τα εξωτερικά σύνορα της ΕΕ και στο Ευρωπαϊκό Σύστημα Πληροφοριών και Αδειοδότησης Ταξιδιού (ETIAS), το οποίο ελέγχει, πριν ταξιδέψουν, τους υπηκόους τρίτων χωρών που απαλλάσσονται από την υποχρέωση θεώρησης όσον αφορά πτυχές ασφάλειας και παράτυπης μετανάστευσης·

                  ΙΕ.

                  λαμβάνοντας υπόψη ότι, βάσει της συμφωνίας σύνδεσης του Δουβλίνου, η Ελβετία εφαρμόζει μέρος του κεκτημένου της ΕΕ για το άσυλο· λαμβάνοντας υπόψη ότι η Ελβετία συνεισφέρει οικονομικά και επιχειρησιακά στον Frontex από το 2010·

                  ΙΣΤ.

                  λαμβάνοντας υπόψη ότι, το 2017, ο πληθυσμός της Ελβετίας, που ανερχόταν σε 8,48 εκατομμύρια, περιλάμβανε 2,13 εκατομμύρια αλλοδαπούς, εκ των οποίων 1,4 εκατομμύρια προέρχονταν από κράτη μέλη της ΕΕ και της Ευρωπαϊκής Ζώνης Ελεύθερων Συναλλαγών (ΕΖΕΣ)· λαμβάνοντας υπόψη ότι 320 000 πολίτες της ΕΕ μετακινούνται καθημερινά στην Ελβετία· λαμβάνοντας υπόψη ότι 750 000 Ελβετοί υπήκοοι ζουν στο εξωτερικό, εκ των οποίων 450 000 ζουν στην ΕΕ·

                  ΙΖ.

                  λαμβάνοντας υπόψη ότι, το 2009, η Ελβετία συμφώνησε να συνεχίσει τη διμερή συμφωνία ΕΕ-Ελβετίας του 1999 για την ελεύθερη κυκλοφορία των προσώπων (ΣΕΚΠ), η οποία παρέχει στους πολίτες της Ελβετίας και της ΕΕ εξίσου το δικαίωμα να επιλέγουν ελεύθερα τον τόπο εργασίας και διαμονής τους εντός της εθνικής επικράτειας των συμβαλλόμενων μερών·

                  ΙΗ.

                  λαμβάνοντας υπόψη ότι οι ξένες εταιρείες είναι υποχρεωμένες να τηρούν τις ελάχιστες συνθήκες εργασίας που ισχύουν στην Ελβετία κατά την απόσπαση αλλοδαπών εργαζομένων στην Ελβετία· λαμβάνοντας υπόψη ότι ο κύριος ανάδοχος έχει τη νομική ευθύνη να διασφαλίζει ότι οι υπεργολάβοι τηρούν τους ελβετικούς κανονισμούς που διέπουν την αγορά εργασίας·

                  ΙΘ.

                  λαμβάνοντας υπόψη ότι η Ελβετία εισήγαγε το 2002 «συνοδευτικά μέτρα» με δεδηλωμένο στόχο την προστασία των μισθών, των συνθηκών εργασίας και των κοινωνικών προτύπων που ισχύουν στην Ελβετία, τα οποία η ΕΕ θεωρεί ότι δεν συμμορφώνονται με τη συμφωνία για την ελεύθερη κυκλοφορία των προσώπων (ΣΕΚΠ)·

                  Κ.

                  λαμβάνοντας υπόψη ότι η εφαρμογή της οδηγίας της ΕΕ για τα δικαιώματα των πολιτών (2004/38/ΕΚ) και τα δικαιώματα σε παροχές κοινωνικής πρόνοιας και τα δικαιώματα εγκατάστασης των πολιτών της ΕΕ έχουν προκαλέσει ανησυχίες στην Ελβετία·

                  ΚΑ.

                  λαμβάνοντας υπόψη ότι η Ελβετία είναι μέλος της ΕΖΕΣ από το 1960 και των Ηνωμένων Εθνών από το 2002·

                  ΚΒ.

                  λαμβάνοντας υπόψη ότι η πρωτοβουλία «Ελβετικό δίκαιο χωρίς ξένους δικαστές» (γνωστή ως «πρωτοβουλία αυτοπροσδιορισμού») απορρίφθηκε από το 66 % των ψηφοφόρων και από το σύνολο των καντονιών κατά το δημοψήφισμα που διεξήχθη στις 25 Νοεμβρίου 2018·

                  ΚΓ.

                  λαμβάνοντας υπόψη ότι η Ελβετία είναι προσηλωμένη στην πολιτική ουδετερότητα και, ως εκ τούτου, έχει φιλοξενήσει σεβαστό αριθμό διεθνών διαπραγματεύσεων με στόχο την εξεύρεση ειρηνικών λύσεων σε ένοπλες συγκρούσεις ανά τον κόσμο·

                  ΚΔ.

                  λαμβάνοντας υπόψη ότι, στα τέλη του 2018, η Επιτροπή παρέτεινε κατά έξι μήνες την απόφασή της να αναγνωρίσει τόπους διαπραγμάτευσης στην Ελβετία ως επιλέξιμους για συμμόρφωση με την υποχρέωση διαπραγμάτευσης για μετοχές που προβλέπουν η οδηγία (2004/39/ΕΚ) και ο κανονισμός ((ΕΕ) αριθ. 600/2014) για τις αγορές χρηματοπιστωτικών μέσων·

                  ΚΕ.

                  λαμβάνοντας υπόψη ότι η Διακοινοβουλευτική Ένωση (IPU) έχει την έδρα της στη Γενεύη·

                  ΚΣΤ.

                  λαμβάνοντας υπόψη ότι η Ελβετία φιλοξενεί την παγκόσμια έδρα 25 σημαντικών διεθνών οργανισμών και διασκέψεων, την πλειονότητα των οποίων στη Γενεύη·

                  ΚΖ.

                  λαμβάνοντας υπόψη ότι εκατοντάδες διεθνείς μη κυβερνητικές οργανώσεις έχουν την έδρα τους στην Ελβετία και παρέχουν συμβουλές στον ΟΗΕ και σε άλλες μη κυβερνητικές οργανώσεις·

                  ΚΗ.

                  λαμβάνοντας υπόψη ότι η Ελβετία σχεδιάζει τη διεξαγωγή ομοσπονδιακών εκλογών στις 20 Οκτωβρίου 2019·

                  1.

                  απευθύνει τις ακόλουθες συστάσεις στο Συμβούλιο, στην Επιτροπή και στην Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας:

                              α)

                              υπογραμμίζει ότι η Ελβετία και η ΕΕ διατηρούν μια στενή, ευρεία και ολοκληρωμένη εταιρική σχέση, η οποία είναι αμοιβαία επωφελής και βασίζεται στην κοινή πολιτισμική ιστορία και στις κοινές αξίες, και ότι οι οικονομικοί, πολιτικοί, κοινωνικοί, περιβαλλοντικοί, επιστημονικοί και διαπροσωπικοί δεσμοί που συνδέουν τις δύο πλευρές είναι υποδειγματικοί, επισημαίνοντας τη μοναδική πολιτισμική και γεωγραφική εγγύτητα που υφίσταται μεταξύ τους·

                              β)

                              τονίζει ότι ο βαθμός ολοκλήρωσης μεταξύ της Ελβετίας και της ΕΕ είναι υψηλός, ότι η Ελβετία είναι ένας εταίρος με παρόμοιες αντιλήψεις με την ΕΕ και έχει να αντιμετωπίσει κοινές περιφερειακές και παγκόσμιες προκλήσεις με την ΕΕ· επικροτεί τη δήλωση της Ελβετίας ότι είναι προς το συμφέρον της να ανανεωθεί και να ολοκληρωθεί η διμερής προσέγγιση και να αναπτυχθεί μια ολοένα στενότερη σχέση·

                              γ)

                              σημειώνει ότι η ΕΕ είναι ο κύριος εμπορικός εταίρος της Ελβετίας, αντιπροσωπεύοντας το 52 % των εξαγωγών της και περισσότερο από το 71 % των εισαγωγών της, και ότι το εμπόριο αγαθών, στο πλαίσιο των ισχυουσών διμερών εμπορικών συμφωνιών, ανέρχεται σε τουλάχιστον 1 δισεκατομμύριο CHF ημερησίως (13)· σημειώνει επίσης ότι η Ελβετία είναι ο τρίτος μεγαλύτερος εμπορικός εταίρος της ΕΕ, αντιπροσωπεύοντας το 7 % των εμπορικών συναλλαγών της· θεωρεί ότι ο σημαντικός βαθμός ολοκλήρωσης της Ελβετίας με την εσωτερική αγορά της ΕΕ αποτελεί βασικό παράγοντα οικονομικής μεγέθυνσης που καθιστά την ΕΕ τον σημαντικότερο οικονομικό και εμπορικό εταίρο της Ελβετίας·

                              δ)

                              επισημαίνει ότι η ΕΕ έχει επιδείξει μεγάλη ευελιξία στις διαπραγματεύσεις για τη θεσμική συμφωνία πλαίσιο, γεγονός που πρέπει να αναγνωριστεί από όλα τα ενδιαφερόμενα μέρη·

                              ε)

                              ζητεί επιτακτικά τη σύναψη της διμερούς θεσμικής συμφωνίας πλαίσιο το συντομότερο δυνατόν προκειμένου να προσδοθεί συνοχή στην υφιστάμενη σύνθετη δέσμη διμερών συμφωνιών, συμπεριλαμβανομένης της θέσπισης ενός μηχανισμού επίλυσης διαφορών· εκφράζει την ικανοποίησή του για τη συμφωνία των διαπραγματευτών σχετικά με το τελικό κείμενο της συμφωνίας· καλεί το Ελβετικό Ομοσπονδιακό Συμβούλιο να αποφασίσει τη σύναψη της συμφωνίας, αμέσως μόλις ολοκληρωθεί επιτυχώς η διαβούλευση με τα ενδιαφερόμενα μέρη για το θέμα αυτό·

                              στ)

                              υπενθυμίζει ότι η θέσπιση κοινού θεσμικού πλαισίου για τις υφιστάμενες και τις μελλοντικές συμφωνίες που θα επιτρέψουν τη συμμετοχή της Ελβετίας στην ενιαία αγορά της ΕΕ, προκειμένου να διασφαλιστεί η ομοιογένεια και η ασφάλεια δικαίου για τους πολίτες και τις επιχειρήσεις, εξακολουθεί να αποτελεί προϋπόθεση για την περαιτέρω ανάπτυξη μιας τομεακής προσέγγισης· τονίζει ότι, ύστερα από τέσσερα έτη διαπραγματεύσεων, ήρθε η ώρα να συναφθεί η θεσμική συμφωνία πλαίσιο· θεωρεί ότι η σύναψη της συμφωνίας θα δώσει τη δυνατότητα στη συνολική εταιρική σχέση ΕΕ-Ελβετίας να αναπτύξει το πλήρες δυναμικό της·

                              ζ)

                              αναγνωρίζει την ανάγκη για μια θεσμική συμφωνία πλαίσιο, δεδομένου ότι η σχέση ΕΕ-Ελβετίας βασίζεται σε ένα πολύπλοκο σύστημα 120 τομεακών συμφωνιών, και θεωρεί ότι η επιπλέον συνοχή και ασφάλεια δικαίου θα ωφελήσει όλα τα μέρη·

                              η)

                              καλεί τα συμβαλλόμενα μέρη να διοργανώσουν, το συντομότερο δυνατόν, μια διακοινοβουλευτική συνεδρίαση νομοθετών τόσο από την ΕΕ όσο και από την Ελβετία, προκειμένου να συζητηθούν όλα τα θέματα που άπτονται της εν λόγω συμφωνίας·

                              θ)

                              εκφράζει τη λύπη του για το γεγονός ότι η Επιτροπή διαβίβασε το κείμενο που προέκυψε από τις διαπραγματεύσεις για τη θεσμική συμφωνία πλαίσιο ΕΕ-Ελβετίας στην Επιτροπή Εξωτερικών Υποθέσεων και στην Επιτροπή Διεθνούς Εμπορίου, μόλις στις 6 Φεβρουαρίου 2019, παρά το γεγονός ότι οριστικοποιήθηκε τον Νοέμβριο του 2018

                              ι)

                              αναγνωρίζει ότι οι ισχυρές σχέσεις μεταξύ της ΕΕ και της Ελβετίας υπερβαίνουν την οικονομική ολοκλήρωση και την επέκταση της ενιαίας αγοράς, συμβάλλοντας στη σταθερότητα και την ευημερία προς όφελος όλων των πολιτών και των επιχειρήσεων, συμπεριλαμβανομένων των μικρομεσαίων επιχειρήσεων (ΜΜΕ)· υπογραμμίζει ότι είναι σημαντικό να διασφαλιστεί η εύρυθμη λειτουργία της ενιαίας αγοράς, ώστε να δημιουργηθούν ίσοι όροι ανταγωνισμού και θέσεις εργασίας·

                              ια)

                              θεωρεί ότι είναι ιδιαίτερα σημαντικό να εξασφαλιστεί μια θεσμική συμφωνία πλαίσιο με την Ελβετία, δεδομένου ότι εγγυάται την ασφάλεια δικαίου τόσο για την Ελβετία όσο και για την ΕΕ, τη δυναμική ενσωμάτωση του κεκτημένου της ΕΕ, την ενισχυμένη πρόσβαση στην εσωτερική αγορά για την Ελβετία προς όφελος και των δύο πλευρών, και τη δικαιοδοσία του Δικαστηρίου της Ευρωπαϊκής Ένωσης σε περίπτωση ανεπίλυτων διαφορών σχετικά με την εφαρμογή ή την ερμηνεία της θεσμικής συμφωνίας πλαίσιο·

                              ιβ)

                              επικροτεί την απόφαση της Επιτροπής, της 20ής Δεκεμβρίου 2018, να αναγνωριστούν οι τόποι διαπραγμάτευσης στην Ελβετία ως επιλέξιμοι όσον αφορά τη συμμόρφωση με την υποχρέωση διαπραγμάτευσης για μετοχές που προβλέπουν η οδηγία (14) και ο κανονισμός (15) για τις αγορές χρηματοπιστωτικών μέσων (MiFID II/MIFIR)· τονίζει ότι η ισοδυναμία αυτή έχει ως καταληκτική ημερομηνία την 30η Ιουνίου 2019, αλλά μπορεί να παραταθεί με την προϋπόθεση ότι έχει σημειωθεί πρόοδος όσον αφορά την υπογραφή συμφωνίας για τον καθορισμό του εν λόγω κοινού θεσμικού πλαισίου·

                              ιγ)

                              τονίζει, εκ παραλλήλου με το Συμβούλιο, ότι η ελεύθερη κυκλοφορία των προσώπων αποτελεί θεμελιώδη και αδιαπραγμάτευτο πυλώνα της πολιτικής της ΕΕ και της εσωτερικής αγοράς και ότι οι τέσσερεις ελευθερίες της ενιαίας αγοράς αποτελούν αδιαίρετο σύνολο· εκφράζει τη δυσαρέσκειά του για τα δυσανάλογα μονομερή «συνοδευτικά μέτρα» της Ελβετίας που ισχύουν από το 2004· καλεί την Ελβετία, η οποία θεωρεί ότι τα συνοδευτικά μέτρα είναι σημαντικά, να επιδιώξει μια λύση που να είναι πλήρως συμβατή με τα σχετικά μέσα της ΕΕ· καλεί την Ελβετία να εξετάσει επίσης το ενδεχόμενο συντόμευσης της περιόδου εφαρμογής των μεταβατικών μέτρων όσον αφορά τους εργαζόμενους από την Κροατία, λαμβάνοντας υπόψη τα οφέλη της ελεύθερης κυκλοφορίας των προσώπων μεταξύ της ΕΕ και της Ελβετίας·

                              ιδ)

                              σημειώνει την εφαρμογή της πρωτοβουλίας «ελαφρά εγχώρια προτίμηση», και ότι το Συμβούλιο θεωρεί ότι το κείμενο που προέκυψε και το οποίο εγκρίθηκε στις 16 Δεκεμβρίου 2016 από την Ελβετική Ομοσπονδιακή Συνέλευση μπορεί να εφαρμοστεί κατά τρόπο συμβατό με τα δικαιώματα των πολιτών της ΕΕ δυνάμει της Συμφωνίας για την ελεύθερη κυκλοφορία των προσώπων, εφόσον στο απαιτούμενο εκτελεστικό διάταγμα διευκρινιστούν ορισμένα ανοικτά ζητήματα που παραμένουν εκκρεμή, όπως το δικαίωμα ενημέρωσης για τις κενές θέσεις εργασίας και ο σεβασμός των δικαιωμάτων των μεθοριακών εργαζομένων· υπενθυμίζει, ωστόσο, ότι το ζήτημα της μετανάστευσης των πολιτών από τρίτες χώρες δεν θα πρέπει να συγχέεται με την ελεύθερη κυκλοφορία των προσώπων, όπως κατοχυρώνεται στις Συνθήκες· υπογραμμίζει την ανάγκη να παρακολουθείται εκ του σύνεγγυς η εφαρμογή του διατάγματος με στόχο την αξιολόγηση της συμμόρφωσής του με τη ΣΕΚΠ·

                              ιε)

                              υπογραμμίζει το γεγονός ότι η Ελβετία επωφελείται σημαντικά από τη δημοκρατική και ανταγωνιστική ανάπτυξη όλων των ευρωπαίων γειτόνων της και ότι οι χρηματοδοτικές συνεισφορές της σε προγράμματα όπως το Ταμείο Συνοχής είναι, συνεπώς, προς το συμφέρον της και θα πρέπει να συνεχιστούν, και εκφράζει την ικανοποίησή του για τα θετικά αποτελέσματα της συνεισφοράς στα κράτη μέλη που ήταν αποδέκτες· επισημαίνει ότι η Ελβετία αντλεί σημαντικά οφέλη από τη συμμετοχή της στην ενιαία αγορά· τονίζει ότι η μελλοντική συνεισφορά της Ελβετίας στη συνοχή της ΕΕ είναι απαραίτητη και θα πρέπει να ενισχυθεί σημαντικά σύμφωνα με το παράδειγμα που ακολουθείται στην περίπτωση του ΕΟΧ και της Νορβηγίας·

                              ιστ)

                              χαιρετίζει την έντονη εσωτερική συζήτηση που πραγματοποιείται στην Ελβετία σχετικά με τη συνεργασία με την ΕΕ· φρονεί, ωστόσο, ότι η Ελβετία πρέπει να προσπαθήσει να προβάλλει ακόμα καλύτερα στους πολίτες της τα πολυάριθμα απτά οφέλη που αποκομίζουν από την πρόσβαση στην εσωτερική αγορά και την ανάγκη για στενότερη συνεργασία με την ΕΕ·

                              ιζ)

                              ζητεί η θεσμική συμφωνία πλαίσιο, μετά τη σύναψή της, να υποβληθεί χωρίς καθυστέρηση στο Ευρωπαϊκό Κοινοβούλιο, τα κράτη μέλη και το Κοινοβούλιο της Ελβετίας προς έγκριση και να τεθεί στην κρίση των Ελβετών ψηφοφόρων μέσω δημοψηφίσματος, σύμφωνα με το ελβετικό σύνταγμα·

                              ιη)

                              επισημαίνει ότι 1,4 εκατομμύρια πολίτες της ΕΕ ζουν στην Ελβετία, ενώ περισσότεροι από 450 000 Ελβετοί πολίτες ζουν στην ΕΕ·

                              ιθ)

                              υπενθυμίζει ότι, μετά το δημοψήφισμα της 9ης Φεβρουαρίου 2014, το Κοινοβούλιο της Ελβετίας ενέκρινε, το 2016, τροποποίηση του νόμου περί αλλοδαπών υπηκόων για την εφαρμογή του άρθρου 121α του ομοσπονδιακού συντάγματος, η οποία τέθηκε σε ισχύ την 1η Ιουλίου 2018· τονίζει ότι είναι σημαντικό το Ομοσπονδιακό Συμβούλιο να δώσει ιδιαίτερη προσοχή στην εφαρμογή του άρθρου 121α, ώστε να μην τεθεί σε κίνδυνο το δικαίωμα των πολιτών της ΕΕ στην ελεύθερη κυκλοφορία·

                              κ)

                              εκφράζει τη λύπη του για κάθε πρωτοβουλία σε επίπεδο καντονιών ή σε εθνικό επίπεδο, η οποία θα μπορούσε να περιορίσει την πρόσβαση των εργαζομένων της ΕΕ, και ιδίως των διασυνοριακών εργαζομένων, στην ελβετική αγορά εργασίας, υπονομεύοντας έτσι τα δικαιώματα των πολιτών της ΕΕ δυνάμει της ΣΕΚΠ και τη συνεργασία μεταξύ της ΕΕ και της Ελβετίας·

                              κα)

                              εκφράζει έντονη ικανοποίηση για την πολιτική δήλωση πρόθεσης εκσυγχρονισμού της συμφωνίας για τις δημόσιες συμβάσεις και της συμφωνίας ελεύθερων συναλλαγών ΕΕ-Ελβετίας του 1972, και υποστηρίζει τη φιλοδοξία για μια αναθεωρημένη εμπορική σχέση που θα περιλαμβάνει τομείς όπως υπηρεσίες που δεν εμπίπτουν στο πεδίο εφαρμογής της θεσμικής συμφωνίας πλαίσιο και καλύπτονταν μόνο εν μέρει από τη συμφωνία για την ελεύθερη κυκλοφορία των προσώπων (ΣΕΚΠ), συμπεριλαμβανομένων των ψηφιακών πτυχών, των δικαιωμάτων διανοητικής ιδιοκτησίας, της διευκόλυνσης των συναλλαγών, της αμοιβαίας αναγνώρισης των αξιολογήσεων συμμόρφωσης και των δημοσίων συμβάσεων, καθώς και ένα κεφάλαιο για το εμπόριο και τη βιώσιμη ανάπτυξη· ζητεί περαιτέρω συνεργασία ούτως ώστε να προστατευθούν καλύτερα οι γεωγραφικές ενδείξεις και να επεκταθεί ο σύγχρονος και αξιόπιστος μηχανισμός επίλυσης διαφορών μεταξύ κρατών που περιλαμβάνεται στο σχέδιο της θεσμικής συμφωνίας πλαίσιο για την κάλυψη της μελλοντικής διμερούς εμπορικής σχέσης και την αποτελεσματική επίλυση εμπορικών διαφορών μεταξύ των μερών·

                              κβ)

                              έχει επίγνωση του γεγονότος ότι δεν υφίσταται συνολική συμφωνία για τις υπηρεσίες μεταξύ της ΕΕ και της Ελβετίας και ότι οι υπηρεσίες καλύπτονται μόνο εν μέρει από την ΣΕΚΠ, γεγονός που αποδεικνύει ότι υπάρχει περιθώριο περαιτέρω ανάπτυξης του τομέα αυτού·

                              κγ)

                              λαμβάνει υπό σημείωση την αναθεωρημένη νομοθεσία σχετικά με τις δημόσιες συμβάσεις, που εγκρίθηκε το 2017 στο καντόνι του Ticino της Ελβετίας, η οποία πρέπει να συνάδει με τη συμφωνία του Παγκόσμιου Οργανισμού Εμπορίου για τις δημόσιες συμβάσεις και τη σχετική τομεακή συμφωνία ΕΕ-Ελβετίας που τέθηκε σε ισχύ το 2002· ενθαρρύνει σθεναρά τις αναθέτουσες αρχές να μην προβαίνουν σε διακρίσεις κατά των προμηθευτών και των παρόχων υπηρεσιών από την ΕΕ, ακόμα και σε περιπτώσεις δημοσίων συμβάσεων αξίας χαμηλότερης του ορίου·

                              κδ)

                              ζητεί να επιτραπεί η συνέχιση της τρέχουσας πρακτικής σύμφωνα με την οποία εταιρείες ταξί κρατών μελών της ΕΕ μπορούν να παρέχουν χωρίς περιορισμούς υπηρεσίες στην Ελβετία, δεδομένου ότι η πρακτική αυτή έχει συμβάλει μακροχρόνια στην οικονομική ανάπτυξη των παραμεθόριων περιοχών της Ελβετίας και είναι αμοιβαία επωφελής·

                              κε)

                              είναι της άποψης ότι η αμοιβαιότητα και η δικαιοσύνη ανάμεσα στον ΕΟΧ και την Ελβετία συνιστούν απαραίτητες προϋποθέσεις ώστε να μπορέσουν να επωφεληθούν και τα δύο μέρη από τη συμμετοχή τους στην ενιαία αγορά·

                              κστ)

                              σημειώνει ότι, σε γενικές γραμμές, η συνεργασία στο πλαίσιο της συμφωνίας ΕΕ-Ελβετίας για την αμοιβαία αναγνώριση όσον αφορά την αξιολόγηση της συμμόρφωσης είναι ικανοποιητική· εκφράζει την ικανοποίησή της για την πλέον πρόσφατη επικαιροποίηση της συμφωνίας αμοιβαίας αναγνώρισης το 2017 και ελπίζει ότι οι προσεχείς επικαιροποιήσεις θα μπορέσουν να πραγματοποιηθούν γρήγορα όταν η μελλοντική θεσμική συμφωνία πλαίσιο θα έχει αναπτύξει το πλήρες δυναμικό της·

                              κζ)

                              εκφράζει την ικανοποίησή του για τη νέα φορολογική νομοθεσία που θα περιορίσει τα προτιμησιακά φορολογικά καθεστώτα και θα εναρμονίσει περισσότερο τις πρακτικές με τα διεθνή πρότυπα, και ελπίζει να είναι θετικό το αποτέλεσμα του επερχόμενου δημοψηφίσματος στην Ελβετία· υπογραμμίζει ότι είναι αναγκαίο να εξακολουθήσει να βελτιώνεται η συνεργασία για την καταπολέμηση της φοροαποφυγής και την ενίσχυση της φορολογικής δικαιοσύνης·

                              κη)

                              καλεί την Ελβετία να συνεχίσει τις προσπάθειές της όσον αφορά τη στρατηγική για την Ψηφιακή Ελβετία, με στόχο την ευθυγράμμισή της με την ψηφιακή ενιαία αγορά της ΕΕ·

                              κθ)

                              αναγνωρίζει ότι οι διμερείς τομεακές συμφωνίες για την ελεύθερη κυκλοφορία των προσώπων, τις συντάξεις, το περιβάλλον, τις στατιστικές, τη δικαστική και αστυνομική συνεργασία, τον χώρο Σένγκεν, το άσυλο (Δουβλίνο), την ΚΕΠΠΑ/ΚΠΑΑ, τη δορυφορική πλοήγηση, την έρευνα, την πολιτική αεροπορία, τις χερσαίες μεταφορές, την αμοιβαία πρόσβαση στην αγορά για συμφωνημένα αγαθά και υπηρεσίες, τα μεταποιημένα γεωργικά προϊόντα, τη νομική εναρμόνιση, την αμοιβαία αναγνώριση, την καταπολέμηση της απάτης, καθώς και για τη φορολογία και τις αποταμιεύσεις, συνεισφέρουν στη στενή εταιρική σχέση ΕΕ-Ελβετίας· υπογραμμίζει, ωστόσο, ότι είναι καιρός να αναβαθμιστεί η εταιρική σχέση και να γίνει ένα πολύ πιο ολοκληρωμένο και ουσιαστικό βήμα στις διμερείς σχέσεις μέσω της σύναψης της συμφωνίας πλαίσιο το συντομότερο δυνατό·

                              λ)

                              επιδοκιμάζει το γεγονός ότι, για πολύ μεγάλο χρονικό διάστημα, η προαγωγή της ειρήνης, η διαμεσολάβηση και η επίλυση συγκρούσεων αποτελούν σημαντικό στοιχείο της εξωτερικής πολιτικής της Ελβετίας· χαιρετίζει τον ισχυρό ρόλο της Ελβετίας στην οικοδόμηση της ειρήνης και τη συμμετοχή της στην εξεύρεση λύσεων σε κρίσεις, τη διευκόλυνση του διαλόγου, την ανάπτυξη μέτρων οικοδόμησης εμπιστοσύνης και τη συμφιλίωση· επιδοκιμάζει τον ρόλο της Ελβετίας ως παράγοντα διευκόλυνσης της εφαρμογής περίπλοκων ομοσπονδιακών δομών και ειρηνευτικών, συνταγματικών ρυθμίσεων, προκειμένου να διευκολύνει τη συνύπαρξη διαφορετικών εθνοτικών ομάδων·

                              λα)

                              χαιρετίζει τη συμμετοχή της Ελβετίας και την υποστήριξή της στις αποστολές ασφάλειας και άμυνας της ΕΕ, όπως η EUFOR ALTHEA, η EULEX Kosovo, η EUTM Mali και η EUBAM Libya, καθώς και στο έργο του Ευρωπαϊκού Οργανισμού Άμυνας· χαιρετίζει τη στενή συνεργασία με την Ελβετία στον τομέα της ανθρωπιστικής βοήθειας, της πολιτικής προστασίας, της καταπολέμησης της τρομοκρατίας και της κλιματικής αλλαγής·

                              λβ)

                              αναγνωρίζει τη συνεισφορά και τη συνεργασία της Ελβετίας στο πλαίσιο των μαζικών μεταναστευτικών ροών προς τον χώρο Σένγκεν και στην υλοποίηση του ευρωπαϊκού θεματολογίου για τη μετανάστευση· παροτρύνει την Ελβετία να ενταχθεί στο παγκόσμιο σύμφωνο για τη μετανάστευση και αναμένει ότι αυτό θα συμβεί μετά τη συζήτηση στο Κοινοβούλιο της Ελβετίας·

                              λγ)

                              καλεί την Ελβετία να εφαρμόσει τις σχετικές οδηγίες της ΕΕ ώστε να διατηρήσει το σημερινό επίπεδο κοινωνικής προστασίας και το επίπεδο των μισθών σε ό, τι αφορά τη διασυνοριακή παροχή υπηρεσιών·

                              λδ)

                              τονίζει ότι είναι σημαντικό να εξασφαλιστεί πως η θεσμική συμφωνία πλαίσιο μεταξύ της ΕΕ και της Ελβετίας θα περιλαμβάνει ρήτρα χρηστής φορολογικής διακυβέρνησης, συμπεριλαμβανομένων ειδικών κανόνων για τις κρατικές ενισχύσεις υπό μορφήν φορολογικών οφελών, απαιτήσεων διαφάνειας όσον αφορά την αυτόματη ανταλλαγή πληροφοριών σχετικά με την φορολογία και την πραγματική κυριότητα, και διατάξεων για την καταπολέμηση της νομιμοποίησης εσόδων από εγκληματικές δραστηριότητες·

                              λε)

                              χαιρετίζει την απόφαση της Ελβετίας να ενταχθεί στην κοινή ειδική ομάδα δράσης για την καταπολέμηση του κυβερνοεγκλήματος (J-CAT) της Ευρωπόλ τον Απρίλιο του 2018, στο πλαίσιο της προορατικής καταπολέμησης των διεθνών απειλών κυβερνοεγκλήματος·

                              λστ)

                              χαιρετίζει τη σύνδεση της Ελβετίας με το πρόγραμμα «Ορίζοντας 2020» στο σύνολό του και ελπίζει σε περαιτέρω συνεργασία στα μελλοντικά ερευνητικά προγράμματα·

                              λζ)

                              ζητεί μετ’ επιτάσεως από την Ελβετία να συμμετάσχει σε διαπραγματεύσεις σχετικά με τη σύνδεσή της με τα προγράμματα Erasmus·

                              λη)

                              εκφράζει την ικανοποίησή του για την πρόοδο στην κατασκευή της σιδηροδρομικής σύνδεσης που διασχίζει τις Άλπεις γνωστής ως «Η νέα σιδηροδρομική σύνδεση μέσω των Άλπεων», μιας χρηματοδοτούμενης από την Ελβετία επένδυσης που είναι επίσης επωφελής για την ΕΕ·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή και στην Αντιπρόεδρο της Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, καθώς και στην Ομοσπονδιακή Συνέλευση και το Ομοσπονδιακό Συμβούλιο της Ελβετικής Συνομοσπονδίας.

         (1)  ΕΕ L 1 της 3.1.1994, σ. 3.

         (2)  ΕΕ L 322 της 7.12.2017, σ. 3.

         (3)  ΕΕ L 114 της 30.4.2002, σ. 6.

         (4)  ΕΕ L 124 της 20.5.2009, σ. 53.

         (5)  ΕΕ L 199 της 31.7.2009, σ. 24.

         (6)  ΕΕ L 300 της 31.12.1972, σ. 189.

         (7)  ΕΕ L 114 της 30.4.2002, σ. 73.

         (8)  ΕΕ L 114 της 30.4.2002, σ. 91.

         (9)  ΕΕ L 327 της 21.12.2018, σ. 77.

         (10)  ΕΕ C 316 της 22.9.2017, σ. 192.

         (11)  ΕΕ C 252 της 18.7.2018, σ. 164.

         (12)  https://www.eda.admin.ch/dam/dea/en/documents/fs/11-FS-Institutionelle-Fragen_en.pdf

         (13)  https://www.eda.admin.ch/dam/dea/en/documents/abkommen/InstA-Wichtigste-in-Kuerze_en.pdf

         (14)  ΕΕ L 173 της 12.6.2014, σ. 349.

         (15)  ΕΕ L 173 της 12.6.2014, σ. 84.